钦定古今图书集成/明伦汇编/官常典/第240卷 > 叶李
## 钦定古今图书集成/明伦汇编/官常典/第240卷 > 叶李

按《元史》本传，“李字太白，一字舜玉，杭州人。少有奇质，
从学于太学博士义乌施南学，补京学生。宋景定五
年，彗出于柳，理宗下诏罪己，求直言。是时世祖南伐，
驻师江上，宋命贾似道领兵御之。会宪宗崩，世祖班
师，鄂州围解。似道自诡以为己功，因复入相，益骄肆
自颛刱，置公田关子，其法病民甚，中外毋敢指议。李”
乃与同舍生康棣而下八十三人，伏阙上书攻似道，
其略曰：“三光舛错，宰执之愆。似道谬司台鼎，变乱纪
纲，毒害生灵，人神共怒，以干天谴。”似道大怒，知书槁
出于李，嗾其党临安尹刘良贵诬李僭用金饰斋扁，
锻炼成狱，窜漳州。似道既败，乃得自便。会宋亡，归隐
富春山。江淮行省及宣、宪两司争辟之，署苏、杭、常等
郡教授，俱不应。至元十四年，世祖命御史大夫相威
行台江南，且求遗逸，以李姓名上。初，李《攻似道书》，其
末有前年之师，适有“天幸克成厥勋”之语，世祖习闻
之，每拊掌称叹。及是，其姓名闻，世祖大悦，即授奉训
大夫、浙西道儒学提举。李闻命欲遁去，而使者致丞
相安童书，有云：“先生在宋以忠言谠论著称，𥳑在帝
心。今授以五品秩，士君子当隐见随时，其尚悉心以
报殊遇。”李乃幡然北向再拜曰：“仕而得行其言，此臣
夙心也，敢不奉诏。”二十三年，侍御史程文海奉命搜
贤江南，世祖谕之曰：“此行必致叶李来。”李既至京师，
敕集贤大学士阿鲁浑撒里馆于院中，它日召见披
香殿，劳问：“卿远来良苦。”且曰：“卿向时讼似道书，朕尝
识之，更询以治道安出。”李历陈古帝王得失成败之
由，世祖首肯，赐坐锡宴，更命五日一入议事。时各道
儒司悉以旷官罢，李因奏曰：“臣钦睹先帝诏书，当创
业时，军务繁伙，尚招致士类。今陛下混一区宇，偃武
修文，可不作养人才，以弘治道？”各道儒学“提举及郡
教授，实风化所系，不宜罢。请复立提举司，专提调学
官，课诸生讲明治道，而上其成才者于太学，以备录
用。凡儒户徭役，乞一切蠲免。”可其奏。是时，乃颜叛北
边，诏李庭出师讨之，而将校多用国人，或其亲昵，立
马相乡，语辄释仗不战，逡巡退却。帝患之，李《密启》曰：
“兵贵奇，不贵众，临敌当以计取。彼既亲昵，谁肯尽力，
徒费陛下粮饷，四方转输甚劳，臣请用汉军列前步
战，而联大车断其后，以示死斗。彼尝玩我，必不设备，
我以大众踣之，无不胜矣。”帝嘉其谋，谕将帅，师果奏
捷。自是帝益奇李，每朝罢，必召见论事。二十四年，特
拜御史中丞，兼商议中书省事。李固辞曰：“臣本羁旅，
荷蒙眷知，使备顾问，固当竭尽愚衷。御史台总察中
外机务，臣愚不足当此任。且臣昔窜瘴乡，素染足疾，
比岁尤剧。”帝笑曰：“卿足艰于行，心岂不可行邪？”李固
辞，得许，因叩首谢曰：“臣今虽不居是职，然御史台天
子耳目，常行事务，可以呈省。至若监察御史奏疏，西
南两台咨禀，事关军国，利及生民，宜令便宜闻奏，以
广视听，不应一一拘律，遂成文具。臣请诏台臣，言事
各许实封，幸甚。”又曰：“宪臣以绳愆纠缪为职，苟不自
检，于击搏何有？其有贪婪败度之人，宜付法司，增条
科罪，以惩欺罔。”制曰：“可。”由是台宪得实封言事。会尚
书省立，授李资善大夫，尚书左丞李复固辞，以谓论
臣资格，未宜遽至此。帝曰：“商起伊尹，周举太公，岂循
格耶？《尚书》系天下轻重，朕以烦卿，卿其勿辞。”赐大小
车各一，许乘小车入禁中，仍给扶升殿。始定至元钞
法。又请立太学，一日从至柳林，奏曰：“善政不可以徒
行，人才不可以骤进，必训以德义，摩以《诗》《书》，使知古
圣贤行事方略，然后贤良辈出，膏泽下流。唐、虞、三代
咸有胄学。汉、唐明主数幸辟雍，匪为观美也。”乃荐周
砥等十人为祭酒等官，凡庙学䂓制，条具以闻，帝皆
从之。时帝欲徙江南宋宗室及大姓于北方，李乘间
言：“宋已归命，其民安于田里，今无故闻徙，必将疑惧，
万一有奸人乘衅而起，非国之利也。”帝大悟，事遂寝。
陞尚书右丞，转资德大夫。时淮、浙饥馑，谷价腾踊，李
奏免江淮租税之半，运湖广、江西粮十七万石至镇
江，以赈饥民。帝欲伐交趾，召李入议。李曰：“遐方远夷得之无益。军旅一兴，费縻钜万。今山路险巇，深入敌
境，万一蹉跌，非所以威示远人也。”乃止。二十五年，升
平章政事，李固辞，许之。赐以玉带，视秩一品，及平江
田四千亩。于是桑哥为尚书丞相，颛擅国政，急于财
利，毒及生民，事见《桑哥传》。李虽与之同事，然莫能有
所匡正。会桑哥败，事颇连及同列。久之，李独以疾得
请南还。扬州儒学正李淦上书言：“叶李本一黥徒，受
皇帝简知，可谓千载一遇。而才近天光”，即以举桑哥
为第一事。禁近侍言事，以非罪杀参政郭佑、杨居宽，
迫御史中丞刘宣自裁，锢治书侍御史陈天祥，罢御
史大夫门荅，占侍御史程文海，杖监察御史。变钞法，
拘学粮，征军官俸，减兵士粮，立行司农司，木绵提举
司，增盐酒醋税课，官民皆受其祸。尢可痛者！“要束木”，
祸湖广；“沙不丁”，祸江淮，灭贵里，祸福建。又大钩考钱
粮，民怨而盗发，天怒而地震，水灾洊至。尚赖皇帝圣
明，更“张政化，人皆知桑哥用群小之罪，而不知叶李
举桑哥之罪。叶李虽罢相权，刑戮未加，天下往往窃
议，宜斩叶李以谢天下。”书闻，帝矍然曰：“叶李廉介刚
直，朕所素知者，宁有是耶？”有旨驿召淦诣京师。二十
九年二月，李南还，至临清。帝遣使召之，俾为平章政
事，佐丞相完泽治省事。李上表力辞。未几卒，年五十
一。李既卒而淦至，诏以淦为江阴路教授，以旌直言。
帝尝问兵部郎中赵孟𫖯：“李与留梦炎孰优？”孟𫖯对：
“梦炎优。”帝笑曰：“不然。梦炎以抡魁位宰相，而附贾似
道，病民误国，伴食中书，无所可否。李旧由诸生力诋
似道，其过梦炎甚远。然其性刚直，人不能容，而朕独
爱之也。李前后被赐之物”甚多，而自奉甚俭。尝戒其
子曰：“吾世业儒，甘贫约，唯以忠义结主知。汝曹其清
慎自持，勿增吾过。”指所赐物曰：“此终当还官也。”比卒，
悉表送官，一毫不以自私。至正八年，赠资德大夫、江
浙等处行中书省右丞、上护军，追封南阳郡公，谥文
𥳑。